ໃນທ່າມກາງບັນຍາກາດທີ່ທົ່ວພັກ,ທົ່ວລັດ ແລະ ທົ່ວປວງຊົນ ເວົ້າລວມ ເວົ້າສະເພາະ ແຂວງຫຼວງພະບາງ ພວມຈັດຕັ້ງຜັນຂະຫຍາຍ ແລະ ເຊື່ອມຊຶມມະຕິ X ຂອງພັກ,ມະຕິ VII ຂອງອົງຄະນະພັກ ແຂວງຫຼວງພະບາງ ພ້ອມກັນນັ້ນ ກໍ່ພວມຍູ້ແຮງຂະບວນການ ສ້າງຜົນງານດ້ານຕ່າງໆ ເປັນຕົ້ນແມ່ນກະກຽມ ວັນບຸນເດັກນ້ອຍສາກົນ
ແລະ ວັນປູກຕົ້ນໄມ້ແຫ່ງຊາດທີ່ຈະມາເຖິງນີ້. ເມື່ອຕອນແລງຂອງວັນທີ 27 ພຶດສະພາ 2016 ຜ່ານມາ ທີ່ໂຮງຮຽນມັດທະຍົມສົມບູນປ່ອງຄຳໄດ້ຈັດພິທີມອບໃບຢັ້ງຢືນໃຫ້ແກ່ຄູ-ອາຈານ ທີ່ໄດ້ສຳເລັດການຝຶກອົບຮົມ ການນຳໃຊ້ຄອມພິມເຕີຂັ້ນພື້ນຖານ. ໂດຍການເຂົ້າຮ່ວມຂອງທ່ານ ຫຸມພັນ ພົມມະຈິດ ຮອງຫົວໜ້າພະແນກສຶກສາທິການ ແລະ ກິລາແຂວງຫຼວງພະບາງ, ທ່ານ ທອງລຸນ ແກ້ວທອງເພັດ ຫົວໜ້າສູນ ICT ພະແນກສຶກສາທິການ ແລະ ກິລາແຂວງ,ມີ ຫົວໜ້າ ຮອງຫົວໜ້າອຳນວຍການໂຮງຮຽນ, ຄູ-ອາຈານ,ນັກສຳມະນາກອນເຂົ້າຮ່ວມ.
ໃນພິທີທ່ານ ທອງລຸນ ແກ້ວທອງເພັດ ຫົວໜ້າສູນ ICT ພະແນກສຶກສາທິການ ແລະ ກິລາແຂວງຫຼວງພະບາງ ໄດ້ຂື້ນຜ່ານບົດສະຫຼຸບການຝຶກອົບຮົມ ການນຳໃຊ້ຄອມພິວເຕີຂັ້ນພື້ນຖານດັ່ງກ່າວ. ການຝຶກອົບຮົມ ການນຳໃຊ້ຄອມພິວເຕີຂັ້ນພື້ນຖານ ໃຫ້ແກ່ຄູ-ອາຈານຄັ້ງນີ້ເປັນຄັ້ງທີ II ທີ່ທັດຈາກໂຮງຮຽນມັດທະຍົມສົມບູນເດັກກໍ່າພ້າ ເຊິ່ງລວມມີນັກສຳມະນາກອນທັງໝົດ 34 ທ່ານ, ຍິງ 23 ທ່ານ.ໃນການຝຶກອົບຮົມຄັ້ງນີ້ໄດ້ ໄຂຂຶ້ນນແຕ່ ວັນທີ 25 ເມສາ 2016 ຫາ ວັນທີ 27 ພຶດສະພາ 2016 . ຫຼັກສູດຂອງການຮຽນແມ່ນໄດ້ເນັ້ນໃສ່ ໄມໂຄຼຊອບເວີດ(Microsoft word),ໄມໂຄຼຊອບ ເອັກແຊວ(MicrosoftExcel), ໄມໂຄຼຊອບ ພາວເວີພອຍ ແລະ ອິນເຕີແນັດ (Microsoft Power point & Internet). ຈຸດປະສົງຂອງການຈັດຝຶກອົບຮົມ ໃນຄັ້ງນີ້ກໍ່ເພື່ອສ້າງຂີດຄວາມສາມາດ ໃນການພັດທະນາຄວາມຮູ້ ດ້ານການນຳໃຊ້ຄອມພິວເຕີຂອງຄູ-ອາຈານມັດທະຍົມສຶກສາ ທົ່ວແຂວງຫຼວງພະບາງ ໂດຍສະເພາະ ແມ່ນຄູສອນ ໂຮງຮຽນມັດທະຍົມສົມບູນ ປ່ອງຄຳ ແລະ ທັງເປັນການຍົກລະດັບການນຳໃຊ້ໂປຼແກຼມໄມໂຄຼຊອບອ໊ອບຟິສ 2010 ແລະ ອິນເຕີແນັດ (Microsoft Office2010 & Internet) ເຂົ້າໃນການສິດສອນເຊັ່ນ:ການພີມເອກະສານ,ການຄິໄລ່ຄະແນນ,ການເກັບກຳຂໍ້ມູນນັກຮຽນລົງໄວ້ໃນຄອມພີມເຕີ,ການແຕ່ງບົດສອນໃສ່ພາວເວີພອຍເຂົ້າໃນການສອນ ແລະ ການເຂົ້າຄົ້ນຫາຂໍ້ມູນໃໝ້ຈາກອິນເຕີເນັດ ເພື່ອມາປັບປຸງການບໍລິຫານ ແລະ ການສິດສອນ, ນອກນີ້ ບັນດາຄູ-ອາຈານ ຍັງໄດ້ແລກປ່ຽນຄວາມຮູ້ຄວາມສາມາດ ໃນການນຳໃຊ້ຄອມພິວເຕີ ເຂົ້າໃນການຄົ້ນຄ້ວາຮໍ່າຮຽນໃຫ້ປະສົບຜົນສຳເລັດ ເພື່ອວຽກງານການສຶກສາ ແລະ ກິລາໃຫ້ໄດ້ທັງປະລິມານ ແລະ ຄຸນນະພາບທີ່ດີຕາມແຜນພັດທະນາການສຶກສາຂອງແຂວງວາງໄວ້.
ຕອນທ້າຍຂອງພິທີທ່ານ ຫຸມພັນ ພົມມະຈິດ ຮອງຫົວໜ້າພະແນກສຶກສາທິການ ແລະ ກິລາແຂວງຫຼວງພະບາງກໍ່ໄດ້ໃຫ້ກຽດມອບໃບຢັ້ງຢືນ ພ້ອມທັງໂອ້ລົມ ແລະ ກ່າວຄຳຍ້ອງຍໍຊົມເຊີຍແກ່ຄູ-ອາຈານທີ່ມີຄວາມຫ້າວຫັນເອົາໃຈໃສ່ຄົ້ນຄ້ວາຮໍ່າຮຽນຈົນປະສົບຜົນສຳເລັດ ແລະ ພ້ອມແລ້ວທີ່ຈະນຳເອົາບົດຮຽນທີ່ໄດ້ຮຽນມາໄປປະກອບເຂົ້າໃນການສິດ-ສອນຂອງຕົນໃຫ້ໄດ້ຮັບຜົນດີ.